รถเต่าหายไปไหน ทำไมถึงเลิกผลิต ?
ความเป็นมาของรถเต่า เป็นอย่างไร แล้วทำไมทุกวันนี้ ถึงหายไปจากท้องถนน   ลงทุนแมนจะเล่าให้ฟัง
1 พ.ค. 2566

รถเต่าหายไปไหน ทำไมถึงเลิกผลิต ? /โดย ลงทุนแมน
รู้หรือไม่ว่ารถเต่า หรือ Volkswagen โมเดล Beetle แปลตรงตัวว่า ด้วง เคยเป็นผู้นำระดับโลกทั้งด้านศาสตร์และศิลป์ ตั้งแต่
- ทำลายสถิติยอดผลิตสูงสุดของ Ford 
- ยอดขายทะลุ 20 ล้านคัน เป็นรุ่นแรกของโลก
- เคยเป็นสัญลักษณ์แห่งวัฒนธรรมของยุค 60s และอยู่บนปกอัลบั้ม Abbey Road ของวง The Beatles
เรียกได้ว่า รถเต่า มีหน้าประวัติศาสตร์ที่ยิ่งใหญ่และยาวนาน ตั้งแต่สมัยสงครามโลกครั้งที่ 2
ความเป็นมาของรถเต่า เป็นอย่างไร
แล้วทำไมทุกวันนี้ ถึงหายไปจากท้องถนน  
ลงทุนแมนจะเล่าให้ฟัง
╔═══════════╗
ภาวะเงินเฟ้อ ตลาดผันผวนแบบนี้ ติดตามข่าวเศรษฐกิจแบบเน้น ๆ จากหลายเพจได้ใน Blockdit - คอนเทนต์แพลตฟอร์มที่มีผู้ใช้งานเป็นประจำ 2 ล้านคน ลองใช้ฟรี 
╚═══════════╝
รถเต่า ถูกคิดค้นโดย Ferdinand Porsche ผู้คิดค้นรถ Porsche และรถยนต์ไฟฟ้าไฮบริดคันแรกของโลก
Porsche คิดค้นรถเต่าขึ้นมา ด้วยแนวคิดที่ต้องการให้คนเยอรมันมีรถราคาถูกใช้กันอย่างทั่วถึง
ความหลงใหลนี้ ดันไปตรงกับ Adolf Hitler ผู้นำของพรรคนาซีเยอรมันในขณะนั้น โดย Hitler มีนโยบายที่จะสร้างถนน รวมถึงรถยนต์ราคาถูก สำหรับชาวเยอรมันทุกคน
หลังการพูดคุยกันของ Porsche และ Hitler บริษัท Volkswagen ที่แปลว่า “รถยนต์ของประชาชน” จึงถูกก่อตั้งขึ้นเพื่อผลิตรถเต่า
รถเต่าประสบความสำเร็จเป็นอย่างมาก และมียอดขายสูงสุดถึง 21 ล้านคัน เป็นรองแค่ Toyota เท่านั้น
แต่ความสำเร็จของ Beetle ก็ไม่ได้อยู่ไปตลอด ในที่สุดก็ต้องเลิกผลิตไปในปี 2019 หรือเมื่อ 4 ปีก่อน หลังเจอมรสุมหลายด้าน
แล้วรถเต่า เจอปัญหา อะไรบ้าง ?
ปัญหาแรกคือ เรื่องพฤติกรรมของคนที่เปลี่ยนไป จากการที่คนเปลี่ยนมาใช้รถ SUV มากขึ้น เพราะมีที่นั่งมากกว่า และมีพื้นที่ที่กว้างกว่า
ในปี 2019 หรือในปีที่ Volkswagen ยกเลิกการผลิตรถเต่า ตลาดรถยนต์ในสหรัฐอเมริกา มีสัดส่วนยอดขายรถบรรทุก และรถ SUV สูงถึงเกือบ 70%
ในขณะที่รถขนาดเล็ก มีส่วนแบ่งการตลาด เหลือเพียง 5% เท่านั้น
ซึ่งแน่นอนว่ารถเต่าได้รับผลกระทบจากพฤติกรรมการเลือกซื้อรถยนต์ที่เปลี่ยนไปแบบเต็ม ๆ
แต่ถึงอย่างนั้น คนยุโรปในบางประเทศ เช่น อิตาลี และฝรั่งเศส ก็ยังนิยมใช้รถขนาดเล็กเหมือนเดิม หมายความว่า นอกจากเรื่องความนิยมที่ลดลงแล้ว รถเต่ายังเจอมรสุมอีกหลายด้าน โดยอีกปัญหา ก็คือ “การแข่งขัน”
รถเต่าเจอกับคู่แข่งอย่าง Mini Cooper ที่เป็นรถขนาดเล็กเหมือนกัน แต่มีดิไซน์และฟังก์ชันการใช้งานที่ทันสมัยกว่า และยังมีราคาไม่ต่างกัน
ในขณะที่รถเต่า ยังคงยึดติดกับดิไซน์ดั้งเดิมมาตั้งแต่ช่วงสงครามโลกครั้งที่ 2 ซึ่งขายได้ในกลุ่มคนที่นิยมรถคลาสสิกเท่านั้น
นอกจาก Mini Cooper แล้วก็ยังมี Honda และ Fiat ที่เข้ามาแข่งขันในตลาดรถสไตล์กะทัดรัดเหมือนกันอีกด้วย
อีกเหตุผลก็คือ “เรื่องของปัญหาทางด้านสิ่งแวดล้อม”
Volkswagen เคยโกงการตรวจสอบมลพิษผ่านการติดตั้งซอฟต์แวร์ที่ชื่อว่า Defeat Devices ที่จะทำงานเมื่อได้รับการทดสอบ
โดยหลังจากซอฟต์แวร์ตรวจจับได้ว่ามีการทดสอบเกิดขึ้น อุปกรณ์ที่ลดการปล่อยมลพิษจะทำงาน และทำให้รถของ Volkswagen ผ่านการทดสอบ
แต่หลังจากรถถูกนำไปขับตามปกติ ระบบนี้จะหยุดทำงาน และปล่อยมลพิษเกินกำหนด
ซึ่งในตอนนั้น หน่วยงานของสหรัฐอเมริกา ตรวจพบรถที่มีปัญหาจำนวน 482,000 คัน ซึ่งก็มีรถรุ่น Beetle ที่ถูกตรวจพบว่ามีการใช้ซอฟต์แวร์ตัวนี้ด้วย
รถเต่า จึงได้รับผลกระทบหนักเข้าไปอีก จากเดิมที่ก็กระทบอยู่แล้ว จากการเปลี่ยนแปลงพฤติกรรมของผู้บริโภค และด้านของคู่แข่ง
สิ่งที่เกิดขึ้นก็คือ ยอดขายรถยนต์รุ่น Beetle ลดลงเรื่อย ๆ จนสุดท้าย Volkswagen ก็ต้องเลิกผลิตรถเต่ารุ่นคลาสสิกอย่าง Type 1 ลงในปี 2003 และหยุดการผลิตและพัฒนารถเต่าทุกรุ่น ในปี 2019..
การหายไปของรถเต่า ก็น่าจะทำให้สาวกคนรักรถและผู้ที่ชื่นชอบรถรุ่นนี้ใจหายไม่น้อย และอาจจะต้องไปหาซื้อรถรุ่นนี้ผ่านตลาดรถมือสองแทน
เรื่องของรถเต่า ถือเป็นกรณีศึกษาในเรื่องของการพัฒนาสินค้าได้เป็นอย่างดี
เพราะในโลกธุรกิจ การพัฒนาสินค้าหรือบริการให้โดดเด่นเหนือกว่าคู่แข่งถือเป็นสิ่งที่ดี
แต่การยึดติดกับความสำเร็จในอดีตมากเกินไป อาจทำให้ปรับตัวไม่ทัน เมื่อมีคู่แข่งที่พัฒนาสินค้าใหม่ ๆ เข้าสู่ตลาด หรือเทรนด์ของผู้บริโภคเปลี่ยนแปลงไป
จนอาจทำให้ธุรกิจที่เคยเป็น “ผู้ชนะ” 
กลายเป็น “ผู้แพ้” และหายไปจากตลาด ในท้ายที่สุด..
╔═══════════╗
ภาวะเงินเฟ้อ ตลาดผันผวนแบบนี้ ติดตามข่าวเศรษฐกิจแบบเน้น ๆ จากหลายเพจได้ใน Blockdit - คอนเทนต์แพลตฟอร์มที่มีผู้ใช้งานเป็นประจำ 2 ล้านคน ลองใช้ฟรี 
╚═══════════╝
ติดตามลงทุนแมนได้ที่
Website - 
Blockdit - 
Facebook - 
Twitter - 
Instagram - 
YouTube - 
TikTok - 
Spotify - 
Apple Podcasts - 
Soundcloud - 
References
-
-
-
-
-
-
-